Srebrenka Ilić
Srebrenka Ilić (Beograd, 1945), srpska novinarka i publicistkinja, dugogodišnji urednik u Radio-televiziji Srbije.

Život i karijera 
Rođena u porodici prosvetnih radnika (otac Omer Gluhić, učitelj, majka Danica Martinović, nastavnik). Maturirala u Drugoj beogradskoj gimnaziji; diplomirala jugoslovensku i svetsku književnost na Filološkom fakultetu u Beogradu. Pohađala postdiplomske studije iz oblasti estetike, na Filozofskom fakultetu u Beogradu. Ušla u novinarstvo još u studentskim godinama kao saradnik listova „Mladost“ i „Student“. Sarađivala u kulturnim rubrikama „Politike“ i „Borbe“. Od 1972. do penzionisanja 2001. godine stalno zaposlena u Televiziji Beograd (RTS). Kao izveštač, komentator i voditelj u Informativnom programu prošla kroz Unutrašnju i Kulturnu rubriku, a potom bila urednik Kulturne rubrike. Pored niza izveštaja, komentara, direktnih TV prenosa događaja u kulturi, i većeg broja specijalnih emisija, bila je i voditelj Dnevnika i jedan od urednika popularnog ciklusa „Porota“. Od 1985. do 1990. urednik, a od 1990. do 1996. godine bila je odgovorni urednik Dokumentarnog programa Televizije Beograd, u kojoj je bio okupljen veliki broj vrsnih autora, novinara- istraživača i stvaralaca, čije su emisije u njeno vreme bile prodor u aktuelne društveno relevantne i često zabranjene teme od izuzetnog značaja za ukupni domet i ugled RTS.

Tokom uredničkog staža negovala izbor vrhunskih stranih dokumentarnih TV programa, kao što je ciklus emisija u kojima o svom životu i uverenjima govore Đerđ Konrad, Karl Štajner i Horhe Semprun, ili emisija BBC-a Crveno usijanje , koja je osvojila Grand Prix na Festivalu u Palermu, zbog uzbudljivog i objektivnog prikaza dramatičnih zbivanja u Sovjetskom Savezu devedesetih godina.

Kao mentor za predmet televizijsko novinarstvo držala nastavu na Fakultetu političkih nauka (1991-2000).

Predstavljala je Jugoslovensku radio-televiziju na međunarodnim skupovima, kao što su seminari UNESCO-a „Žena i mediji“ (Varšava, 1984) i „Obrazovanje kadrova u kulturi“ (Beč, 1985). U ime JRT bila je član Žirija u kategoriji dokumentarnog programa na Međunarodnom TV festivalu Prix Italia, u Palermu 1990.

Kao predsednik vodila Komisiju JRT za razvoj programa (1989-1990).

Član je Udruženja novinara Srbije (bila član Suda časti Udruženja od 2009. do 2013). Predsednik je Udruženja za negovanje tradicija Druge beogradske gimnazije.

Živi u Beogradu, udata za novinara i dramskog pisca Miodraga Ilića, s kojim ima sina Uroša, ekonomistu.

Emitovane autorske emisije 
 Krajem veka – serija od 5 emisija u kojima se analiziraju krupna egzistencijalna pitanja na razmeđi milenijuma: „Genetski inženjering“, „Informatika“, „Automatizacija“, „Veštački rajevi – narkomanija“, „Plastični svet“(reditelj Božidar Kalezić),

 Svetla tačka na karti Evrope – emisija o Užičkoj Republici , prvoj oslobođenoj teritoriji u pokorenoj Evropi 1941 (u koautorstvu sa Svetolikom Mitićem; reditelj Branko Kičić) ,
 Dan koji je izmenio svet – emisija kojom je 1987. obeležena godišnjica Oktobarske revolucije (u koautorstvu sa Svetolikom Mitićem; reditelj Branko Kičić) ,
 Dokumentarno veče – niz živih emisija u trajanju od po 90 minuta o specifičnostima televizijskog novinarstva, sa gostima i njihovim dokumentarnim prilozima.,
 Jaša Rajter – portret revolucionara ,
 Pacovski kanali – razgovor u studiju sa istoričarima povodom dokumentarnog filma BBC- o organizovanom bekstvu ratnih zločinaca pod zaštitom katoličke crkve ,
 Ubistvo ambasadora Rolovića – složen prikaz zločina i hapšenja atentatora Barišića, uz autentični snimak skupa ustaša u Minhenu reditelja Ratka Ilića ,
 Porota“ , TV ostvarenje uživo sa insertima igranih filmova, sa gostima u studiju, na temu „Malograđanština i kako je danas doživljavamo“ (u dva dela). ,
 Bitka na Kosovu, mit, legenda, istorija– razgovor sa istoričarima povodom obeležavanja 600 godina od Kosovskog boja ,
 Seobe, 300 godina – direktan prenos obeležavanja tri veka od velike seobe Srba u Vojvodinu, održanog u Sremskim Karlovcima (4-časovbni kolažni program sa portretima istorijskih ličnosti i izjavama istoričara),
 Video-knjiga - eksperimentalni ciklus u kome je, u saradnji s rediteljem Peđom Sinđelićem, vizuelno i naracijom predstavljeno 17 značajnih knjiga svetske izdavačke produkcije u oblasti publicistike i političke filozofije („ Emocionalna inteligencija“ Danijela Golemana, „Kraj istorije“ Frensisa Fukujame, „Sukob civilizacija“ Semjuela Hantingtona, „Mediji i demokratija“ Džona Kina, „Ratni doboši“ Mire Beham, „Izdaja intelektualca“ Žilijena Bende, „Rat i antirat“ Alvina i Hajdi Tofler, „Televizija“ Dejvida Mek Kvina… ),
 Ta čuvena Druga muška… Druga beogradska gimnazija,
 Portret akademika Zorana Konstantinovića,
 Španski građanski rat (8 epizoda sačinjenih od dokumentarnog materijala britanske televizije „Granada“ i jugoslovenske građe).

Neke TV emisije i serije drugih autora koje je potpisala kao urednik 
 Život je život (ciklus dokumentarnih zapisa Kamenka Katića),
 Rekvijem za Jocu Frkeca (reportaža Kamenka Katića),
 Prag Srbije (cillus dokumentarnih zapisa Nenada Ristića),
 Sudbina porodice Mićić (zapis Božidara Kalezića o susretu sa zlatiborskim seljakom, ocem poginulog sina-jedinca),
 Epilog (ponovni susret Božidara Kalezića s porodicom Mićić, posle smrti oca nakon godinu dana ),
 Među nama (serija Feliksa Pašića o velikanima pozorišne scene i drugim značajnim ličnostima kulturnog života),
 Ovidije iz Graba (emisija Feliksa Pašića o pesniku Sinanu Gudževiću),
 Potonuli gradovi (serija podmorskih dokumentarnih filmova Petra Đurića),
 Savremene migracije (serija Petra Đurića o prinudnom pomeranju naroda u dvadesetom velu, među kojima su i vojvođanski Folksdojčeri),
 Čudesni uzlet jedne kontroverze (dokumentarno istraživanje Marka Nedeljkovića o prvom posleratnom jugoslovenskom modernisti, slikaru Igoru Vasiljevu).,
 Jugoslavija u ratu 1941-1945 (serija Božidara Nikolića i reditelja Milana Kundakovića o potresima i stradanjima naroda Jugoslavije u kontekstu svetskih zbivanja tokom Drugog svetskog rata),
 Politički sukobi u Jugoslaviji između dva rata (serija Božidara Nikolića i Božidara Zečevića, koji razgovaraju sa istaknutim istoričarima i komentarišu zbivanja i odnose na političkoj sceni Kraljevine Jugoslavije),
 Izvesna pitanja (niz intervjua Dušanke Vrhovac Pantović i značajnih ljudi, među kojima je i Milovan Đilas).,
 Rusi u Srbiji (ciklus emisija Like Lukić o ruskim emigrantima njihovom doprinosu razvoju Srbije),
 Politički osuđenici u Jugoslaviji (istraživački ciklus Slavka Ćuruvije i reditelja Božidara Kalezića, koji su zašli u zatvorske ćelije u Sloveniji, Hrvatskoj, Srbiji),
 Da li su zidovi zatvora zidovi pakla? (dve emisije Božidara Kalezića o uslovima života kažnjenika),
 Tri sužnja socijalizma (ciklus od 3 emisije u kojima autor Božidar Kalezić beleži kazivanja političkih zatvorenika Vlada Dapčevića, Milenka Tomića i Paja Bohuša),
 Treptači svemira ili Zapis o zatvorskoj ludnici (autor Božidar Kalezić),
 Ekskluzivno (reportaže Mire Adanje Polak),
 Jasenovac (kontakt-emisija sa gledaocima tipa „okrugli sto“, koju je vodio sa gostima-istoričarima Božidar Nikolić),
 Samuraj u glibu (dokumentarni zapis Vladimira Perovića o slučaju mladog ratnika u 90-im godinama),
 Sa bolom i tugom u srcu (potresni antiratni film Nikole Lorencina o stradanju mladosti na svim stranama u građanskom ratu,
 Moja, tvoja, naša otadžbina (dokumentarno podsećanje Stjepana Zaninovića na lepote, različitosti i vrednosti svih krajeva negdašnje Jugoslavije

Knjige – publicistički radovi 
 Televizija kao sudbina – razgovori s Božidarom Kalezićem („Prosveta“, Niš, 1992),
 Savremeno novinarstvo (Fakultet političkih nauka, Beograd, 1998, jedan od autora)

Nagrade 
 Priznanje „4. juli“ SUBNOR-a za negovanje tradicija NOB-a, koje deli sa Svetolikom Mitićem i Brankom Kičićem.
 Nagrada Festivala dokumentarnog i kratkog filma za „za hrabrost i slobodu u koncipiranju dokumentarnog TV programa“ (1992).

Izbor komentara i citata 
 "…zanimljivi su bili prilozi mozaičkih emisija Politički magazin i To, ali je vanserijski prilog došao iz ciklusa Krajem veka gde su se Srebrenka Ilić i Božidar Kalezić pozabavili "veštačkim rajem" u koji odlaze narkomani i alkoholičari" (B. Otašević, Politika, 25.11.1986).
 Odgovorni urednik Dokumentarnog programa Srebrenka Ilić uživa potpuno poverenje svojih saradnika. Na tom poverenju, već sedam godina, nastaju aktuelne, provokativne i smele emisije, od oporih, "tvrdih" dokumentaraca, preko zapisa o ljudima, do umetničkih svedočanstava. Na sve to urednik kaže: "Zasluga pripada autorima koji su delali bez cenzure, a ja sam bila tu samo da poguram ako nešto zapne". (B. Otašević, Politika, 10.04.1992).
 „Tri emisije Vernici otadžbine autora Božidara Vučurovića, serija emisija o nagrađenim filmovima sa nedavno završenog Međunarodnog festivala etno-filma, poslednja emisija iz serije Lovćen-Vidokrug Zdravka Velimirovića, Ekskluzivno Mire Adanje Polak – biće emitovano do kraja meseca… Emisija Vernici otadžbine satkana je od mnoštva verodostojnih istorijskih podataka i svedočenja neposrednih aktera srpske golgote i vaskrsnuća, nadahnutih reči naših solunaca…“ (Lj. Petrović, Politika, 10.11.1995).
 „Reč je o trideset jednosatnih epizoda kojima se istražuje doba između 1941. i 1945. godine u Jugoslaviji. Ovo sudbonosno vreme koje je u sebi sadržavalo pokret otpora, socijalističku revoluciju i građanski rat istovremeno biće predočeno stavovima, sećanjima i naučnim saznanjima čak 150 sagovornika. Među njima su domaći i strani istoričari, bivši partizani, četnici, ustaše,…“ (Politika, 06.11.1991).
 „Generacijama koje danas žele da uđu u Evropu možda smo mogli da saopštimo jedan mali podatak: godine 1941. na karti Evrope, koja je bila crna od okupacionih fašističkih snaga, samo je jedna tačka, doduše ne za dugo, svetlela slobodom – Užička Republika.“ (S. Gluhić Ilić, Poltika, 12.06.2004).
 „Jednostavno rečeno, dokumentarizam na televiziji trebalo bi da bude pokušaj bekstva od površnosti. Od brzog zaključivanja, nepotpunosti i pojednostavljivanja.“ (Srebrenka Ilić u intervjuu pod naslovom Istraživanja slojeva stvarnosti, Politika).
 „Dokumentarna emisija o Jaši Rajteru, prvoborcu, ilegalcu i partizanu, bila je doista informativna senzacija… Ne samo da je ovo bio odličan portret Rajtera, već je njegovo kazivanje… bilo indikativno. Kao da smo doživjeli susret s povješću osobno.“ (Mira Boglić, Vjesnik, 15.07.1986.).
 „Dva televizijska stvaraoca pitaju se o prirodi, mogućnostima i smislu svoje profesije. Ovaj dijalog nije ništa drugo do dobro smišljen uvod u estetiku, poetiku i filosofiju televizijskog dokumentarizma. A ova knjiga je i sama dokument u meri u kojoj je umno, otvoreno i iskreno svedočenje.“ (R. Božović, Televizija kao sudbina, Politika, 19.12.1992).

Literatura 
 KO JE KO, Bibliofon Beograd, 1995, str. 179;
 B. Otašević: Stari i novi strahovi, Politika, 18.02.1997.;
 E. Prohić: Dan kada su padali hlebovi, Borba, 15.01.1994.;
 Lj. Petrović: Istorija Balkana, Politika, 12.02.1994.;
 N. Tomić: Diskretni šarm sirotinje, Novosti, 4.12.1992.;
 D. Milanović: Niske grane, visoki zahtevi, Radio TV revija, 3-9.02.2001.;
 B. Otašević: Istraživanje slojeva stvarnosti, Politika, 29.05.1999.;
 R. Božović: Televizija kao sudbina, Politika, 19.12.1992.;

Spoljašnje veze 
 Trezor, Sećanje na Svetolika Mitića, Redakcija najboljih, sajt RTS
 Trezor, Svedočanstva, O radu na emisiji "Dokumentarno veče", sajt RTS

Srpski novinari
Srpski publicisti
Biografije, Beograd